Cyklisten foretog søndag eftermiddag en såkaldt civil anholdelse, efter at en kvinde angiveligt var udsat for et forsøg på et røveri på Budolfi Plads i Aalborg, skriver nordjyske.dk. - Cyklisten overværede optrinnet mellem de to, og da manden, der ifølge kvinden forsøgte at røve hendes penge, tog flugten ligeledes på cykel, optog tilskueren forfølgelsen og væltede den anden af cyklen. Herpå holdt han manden tilbage, indtil vi nåede frem og kunne overtage ham, siger vagtchefen hos Nordjyllands Politi til nordjyske.dk. Vagtchefen betegner det, som vidnet foretog sig, som meget årvågent. I den forbindelse tilføjer han, at der er stigende tendens til, at vidner tager affære, når de bliver konfronteret med ulovlige handlinger. I den aktuelle episode er der endnu ikke taget stilling til det videre forløb.

Referat:
En mandlig cyklist blev søndag dagens helt, da han forhindrede et røveri mod en kvinde på Budolfi Plads i Aalborg.